Berndeutsch

**Bärndütsch** isch d Sprach, wo men im Bärner Mittuland, im Fryburger Seeland (Murtebiet) u im Soleturner Buechibärg redt.

## Merkmau
Aus tüpischi Merkmau vom Bärndütsche gäute d «Vokalisierig» vom *l* vor Konsonante u am Wortändi (z.&nbsp;B. i de Wörter *aut* 'alt', *aui* 'alli', *Gfüeu* 'Gfüel'), *el* (z.&nbsp;B. i de Wörter *Esu* 'Esel'). D Vokalisierig findet nid statt, we uf ds l e Vokau chunnt. 

D «Velarisierig» vom *nd* (z.&nbsp;B. i de Wörter *Ching* 'Chind', *angers* 'anders'). Nume ds Patrizier-Bärndütsch kennt die beide tüpische Merkmau nid. Es wird nümme hüüfig gredt, isch aber i de Romän vom von Tavel erhaute.

Öppis, wo o uffaut, isch, dass im Bärndütsche, im Gägesatz zu viune angere schwyzer Dialäkte, die 2. Person Plural als Höflechkeitsform prucht, wird. So seit me z.&nbsp;B. *Dir* für Sie und *Grüessech*. Abr o i angeren alemannische Dialäkt git’s ähnlechi Gruessformle, byspiuswys im Schwäbische: *Griass ( Aich ) Gott*. O i den alemannische Gebiet vo Öschtrych seit me: *Grüessech Gott*. Und au s züritütsch *[[Grüezi]]* isch no es Relikt us der Zyt, wo me au z Züri gihrzt het; *grüezi* isch nämli e Zämesetzig us „[Gott] grüez i“, aso „Gott grüsse Euch“.

### [[Vokal|Vokale]]

Bärndütsch het es vierstuuffigs Vokausystem (nid wi Standarddütsch, wo nes dreistuuffigs het). Jede Vokau bis ufe Schwa cha entweder läng sy oder churz, u zwar genau i der glyche Vokauqualität (nid wi im Standarddütsch, wo di länge Vokale bis ufen // viu gschlossniger sy aus di churze). Die zuesätzlechi Stueffe im bärndütsche Vokausystem isch d Ungerscheidig vo zwo verschidnige Qualitäte vo *i*, *ü* und *u*. Bispiu:

* *Rytter* [ritːr] (uf emne Ross) vs. *Ritter* [rɪtːr] (us em Mittuauter)
* *Rys* [riːs] (Reis) vs. *Ris* [rɪːs] (öpper Grosses)
* *Hüt* [hytː] (Plurau vo *Hut* 'Haut') vs. *hüt* [hʏtː] (der gägewärtig Tag)
* *tüürer* [tyːrər] ('teuerer') vs. *Türe* [tʏːrə] (zum ine u use ga)
* *Schut* [ʃutː] (uf ne Schutbauwe) vs. *Schutt* [ʃʊtː] (ufem Bou)
* *Bruuch* [bruːx] ('Brauch') vs. *Bruch* [brʊːx] (öppis wo bbroche isch)

D Qualität vo de Vokale *e*, *ö*, *o* isch offniger aus die vo de länge Vokale /eː, øː, oː/ ir Standardsprach, aber gschlossniger aus die vo de churze Vokale /e, ø, o/ ir Standardsprach.

Rächt tipisch für ds Bärndütschen isch, das es viumaau churzi Vokale het, wo angeri Dialäkte längi hei, z.&nbsp;B. *Schwyz*, *lut*, *wyt*. Wi i de meiste hochalemannische Dialäkt sy o im Bärndütsche di churze Vokalen ir offnige Tonsilbe nid ’dehnt worde, z.&nbsp;B. *rede*, *Grabe*, *Höli*, im Gägesatz zur Dehnig vo de churze Vokale i de Eisilbler, z.&nbsp;B. *Reed*, *Graab*, *hohl*.

### [[Diphthong|Diftonge]] und [[Triphthong|Triftonge]]
Tüpisch für ds Bärndütschen isch o, das ds *ei* würklech wi nes [ei] gseit wird u ds *öi* wi nes [øi].

Die Variante vom Bärndütsche, wo der *l* vokalisiere (di meischte), hei e sehr e grossi Viufaut a Diftonge. Ungwöhnlech isch, das söttigi Variante vom Bärndütsche längi u churzi Diftongen ungerscheide (z.&nbsp;B. *Stau* 'Stall' vs. *Staau* 'Stahl' oder *Wäut* 'Wält' vs. *wääut* 'wählt'), u das si sogar Triftonge hei (z.&nbsp;B. *Gfüeu* (Gefühle), *Schueu* (Schule)). Es git ou Triftonge, wo nid dür d l-Vokalisierig entstöh, z.&nbsp;B. *Müej* (Mühe).

### [[Konsonant|Konsonante]]

Wi i angerne Dialäkte ungerscheidet ds Bärndütsche längi u churzi Konsonante (bzw. Fortis u Lenis). Derby isch d Konsonantelengi unabhängig vo der Vokaulengi; es cha auso e churze Konsonant nach emne churze Vokau cho (*use, yne, obe*) oder e länge Konsonant nach emne länge Vokau (*bysse*, *schlaaffe*).

### Pragmatik
Ds Bärndütsche zeichnet sech derdür uus, das d Höflechkeitsform nid di dritti Person Plurau isch, sondern di zwöiti (wi im Französischen oder bis i ds 18te Jahrhundert ou im Standarddütsche). Drum heissts uf Bärndütsch ou *grüessech*.

### Wortschatz
Tüpisch bärndütsch sy Wörter wi *äuwä/äuä* 'allwäg', *geng* 'immer', *Modi* 'Meitschi', *Gieu* 'Bueb', *Hudu* 'Lumpä' und *Hegu* 'Mässer'.

### Deklinierig vo de Zahle zwöi u drü
Wi i angerne alemannische Djaläkte wärde o im Bärndütsche d Zahle zwöi u drü böigt bzw. dekliniert. Die Differänzierig ghört men aber bsunders i den Agglomeratione geng wi weniger.

* Ds zwöi wird im männleche Geenus *zwe*, im wybleche *zwo* u im sächleche *zwöi*. Es heisst auso „zwe Here,“ „zwo Froue“, „zwöi Ching“. 
* Ds drü wird männlech u wyblech zu *drei* u sächlech zu *drü*, auso „drei Here“, „drei Froue“, „drü Ching“.

### Konjunktiv
Im Bärndütsche wird der Konjunktiv sehr hüüfig ygsetzt. Ir Umgangsschprach seit me ender „Chäm öpper no eis cho näh?“ aus „Chunnt öpper no eis cho nä?“. U we di einte chäme, de chieme vilech o di angere. Es wunderschöns Byschpiu fingt me im Liedguet vom Peter Räber, won er singt: „I frùs grüeni Banane“.

Der Konjunktiv vom Präteritum wird im modärne Bärndütsch aber ou viu umschribe: „Täät öpper no eis cho näh?“

### Zytforme
Wie in aune alemannische Dialäkt gits o im Bärndütsche kes Präteritum. Wird im Dütsche ds Präteritum bruucht („Wir gingen“), so wird im Bärndütsche äs Perfekt bruucht („Mir sy gange“). Ohni Präteritum gits fouglech ou keis Plusquamperfekt. D Vorvergangeheitsform wird drum us zwöi Partizip biudet: „Wo ds Telephon glütet hett, bini scho gange gsy“ (Doppelperfekt).

## Variante
I de grösere Stedt hets früecher verschidnigi Dialäkte ggä, wo de verschidnige soziale Schichte hei entsproche (Oberschicht – Patrizier-Bärndütsch, Mittelschicht – Stadtbärndütsch, Ungerschicht – Mattenänglisch). Dür d Bevöukerigsexplosion i de Stedt sy aber die Ungerschide verschwunde. Derfür sy dür d Ywanderig nöji Sprachvariante entstande (z.&nbsp;B. Bärndütsch vo Albaner, vo Jugoslawe, vo Bosnier oder vo Serbe usw.), wo i de Quartier mit höchem Usländeraateil z.&nbsp;T. zur augemeine Jugetsprach sy worde.

Uf em Land chöi Autygsässni a der Sprach genau erkenne, öb öpper us irem Dorf oder us em Nachberdorf chunt. Dür di gröseri Mobilität wärde di verschidnige Variante vom Bärndütsche geng ähnlecher, bsungers i de Stedt u den Agglomeratione.

Im Seeland und im Oberaargou wird ds längen /aː/ grundet (*jo*, *Stross* vs. *ja, Strass*), d Fortis am Wortaafang lenisiert (*i ha dänkt* vs. *i ha ddänkt*) u me seit *wüu*, *Töu* statt *wil*, *Teil*.

Südlech vor Stadt Bärn seit me *giit* [ɡ̊ɪːt], *früüt* [frʏːt], *luuft* [lʊːft] statt *geit*, *fröit*, *louft*. Dür d Nechi zur Stadt sy die Eigeheiten aber am Verschwinde. Hingäge vo Thun id Täler yne loufts disewäg. Die Eigeheite wärde dütlicher u stercher. Drus wachst a ganzi Gruppe vo «Bärner-Oberland»-Dialäkte. 

Öschtlech vo Bärn erschtreckt sech de no z Ämmitau. Anno 1191 het dr damalig Schlossheer vo Burdlef d Stadt Bärn gründet. Ke Wunder red me im ungere Ämmitau fasch wie rund um Bärn ume. Vo Burdlef richtig Langnou u Huttu wärde aber vili Wörter angersch uusgsproche.

## Nochberdialäkt u -sprache
Gäge Süde geit ds Bärndütsch i d Dialäkte vom Bärner Oberland über, gäge Oschte i ds Luzärnische, gäge Nordoschte i ds Soledurnische u ds Aargouische. Im Weschte gränzt ds seislerdütsche Sprachgebiet a ds bärndütsche, im Nordweschte ds Wäutsche reschp. früecher a di frankoprovenzalische Mundarte.

## Literatur u Rächtschrybig
E früeche Mundartautor isch der Gottlieb Jakob Kuhn gsi.

Di erschti Blüete vor bärndütsche Literatur isch i der erschte Hälfti vom 20. Jahrhundert gsy. Schrifsteuwer us dere Zyt sy öppe der Emil Balmer, der Simon Gfeller, der Otto vo Greyerz, der Kari Grunder, d Maria Lauber, der Carl Albert Loosli u der Ruedolf vo Tavel gsy.

Die Schriftsteuwer hei e Rächtschryb-Tradition begründet, wo sech zum Teu a eutere schwyzerische Traditione u zum Teu am Schriftdütschen orientiert. Die Schrybig wird bis hüt vo viune Lüt bruucht, wo Bärndütsch schrybe. I däm Punkt ungerscheidet sech ds Bärndütsche vo angerne Regione vor Schwyz, wo sech mit der Schwyzertütsche Dialäktschrift vom Eugen Dieth e jüngeri Rächtschryb-Tradition het verbreitet, e Schrybig, wo lutnäächer isch. Hüt git’s aber o Tendänze, wo i dene beide Rächtschrybige nid z finde sy, bispilswys d Schrybig vom unbetonten ''e'' als *ä* (z.&nbsp;B. ***ä''' Tasch'''ä'''lamp'''ä***, *mach*'ä**').

Es git es bärndütsches Wörterbuech, uf der Grundlag vor Sammlig vom Otto vo Greyerz vo der Ruth Bietenhard zämegstellt, e bärndütschi Gsammtgrammatik vom Werner Marti u e bärndütschi Syntax von Werner Hodler. D Odysse isch vom Albrecht Meyer i ds Bärndütschen übersetzt worde u ds Nöie Teschtamänt vo de Ruth u vom Hans Bietenhard.

Der Mani Matter het ds Chanson is Bärndütsch bbracht. Syni geniale Tegschte hei bis hüt e grosse Yfluss uf di bärndütschi Musigkultur. Der Mundartrock isch vom Polo Hofer i ds Bärndütsche ygfüert worde (oder ds Bärndütsch i d Rockmusig) u der Blues vom Endo Anaconda (Stiller Has). Als Mundartsänger isch dr Christoph Trummer vo Frutige bekannt.

Viu bärndütschi Outore hei d Lyrik pflegt. Zu de grossartigschte bärndütsche Lyriker ghöre der Kurt Marti u der Mani Matter. Em Pedro Lenz syni träfe Churzgschichte sy en Art modärnschti Lyrik.

Es git schon es Wyli diversi Bärner Hip Hopper, zum Bischpiu der Kutti MC, d Chlyklass (es Kollektiv us Wurzel 5, PVP mit Greis, Thomes & Baze) und dr HM-Clan.

Ou Wäutliteratur isch i ds Bärndütsche übersetzt worde. En Uswaau vom Aute Teschtamänt u ds ganze Nöie Teschtamänt hei d Ruth u dr Hans Bietenhard übertreit, dr Albert Meyer het d *[[Odyssee]]* u dr Walter Gfeller d *[[Ilias]]* u d *[[Aeneis]]* übertreit, dr Dominik Meli het vom Dante Alighieri synere *[[Göttliche Komödie|Göttleche Komödie]]* d *Höll*, dr *Lüterigsbärg* u ds *Paradys* übersetzt, u der Lorenz Paul het das mit dem Antoine de Saint-Exupéry sym *[[Der kleine Prinz|Chlyne Prinz]]* gmacht.

## Über ds Bärndütsche
* Heinrich Baumgartner: ''Die Mundarten des Berner Seelandes.'' Huber, Frauenfeld 1922 (Beiträge zur Schweizerdeutschen Grammatik XIV).
* Heinrich Baumgartner: *Stadtmundart. Stadt- und Landmundart. Beiträge zur bernischen Mundartgeographie.* Lang, Bern 1940 (Schriften der Literarischen Gesellschaft Bern. Neue Folge der Neujahrsblätter. III).
* Walter Bieri: *Läbigs Bärndütsch. E Sammlig vo bärndütsche Wörtere u Redesarte.* Haupt, Bern 1958.
* Otto von Greyerz, Ruth Bietenhard: *Berndeutsches Wörterbuch für die heutige Mundart zwischen Burgdorf, Lyss und Thun*. Francke, Bern 2008, 9.&nbsp;Ufl., ISBN 3-305-00255-7.
* Werner Hodler: *Beiträge zur Wortbildung und Wortbedeutung im Berndeutschen.* Francke, Bern 1915; Nachdruck Kraus, Nendeln/Liechtenstein 1970.
* Werner Hodler: *Berndeutsche Syntax.* Francke, Bern 1969.
* Rudolf Hotzenköcherle u.&nbsp;a.: *Sprachatlas der deutschen Schweiz.* Bänd I–VIII Francke, Bern und Basel 1962–1997.
* Rudolf Hotzenköcherle: *Die Sprachlandschaft Bern.* I: Rudolf Hotzenköcherle: *Die Sprachlandschaften der deutschen Schweiz.* Ug. vom Niklaus Bigler u em Robert Schläpfer unger Mitarbet vom Rolf Börlin. Aarau&nbsp;/ Frankfurt a.&nbsp;M./Salzburg 1984 (Reihe Sprachlandschaft 1), S.&nbsp;193–225.
* [R[udolf] E. Keller](https://als.wikipedia.org/wiki/Rudolf_Ernst_Keller): *Schwyzertütsch: Bärndütsch.* I: *German Dialects. Phonology & Morphology, with selected texts.* Manchester 1961, S.&nbsp;87–115.
* Werner Marti: *Bärndütschi Schrybwys. Ein Wegweiser zum Aufschreiben in berndeutscher Sprache.* Francke, Bern 1985, 2.&nbsp;Ufl., ISBN 3-305-00074-0.
* Werner Marti: *Berndeutsch-Grammatik für die heutige Mundart zwischen Thun und Jura.* Francke, Bern 1985, ISBN 3-305-00073-2.
* Roland Ris: *Die berndeutsche Mundartliteratur.* In: *Illustrierte Berner Enzyklopädie.* Band 4: *Kunst und Kultur im Kanton Bern.* Wabern-Bern 1987, S.&nbsp;150–163.
* Roland Ris: *Bibliographie der berndeutschen Mundartliteratur. Selbständig erschienene, rein oder mehrheitlich berndeutsche Publikationen von den Anfängen bis und mit Erscheinungsjahr 1987.* Emmentaler Druck, Langnau 1989, ISBN 3-85654-901-3.
* Beat Siebenhaar, Fredy Stäheli: *Stadtberndeutsch. Sprachporträts aus der Stadt Bern.* Licorne, Murten 2000 (Schweizer Dialekte in Text und Ton 5.1), S.&nbsp;7–32.
* Beat Siebenhaar: *Sprachliche Varietäten in der Stadt Bern und was die Sprecher davon halten.* I: *Germanistik in der Schweiz. Online-Zeitschrift der Schweizerischen Akademischen Gesellschaft für Germanistik* 1/2002, S.&nbsp;5–17 (PDF).
* Beat Siebenhaar: *Sprachwandel und Sprachgeographie – der Einfluss der Stadt Bern auf die Region.* I: Thomas Krefeld (Hrsg.): *Sprachen und Sprechen im städtischen Raum.* Peter Lang, Frankfurt a.&nbsp;M. 2008 (Spazi comunicativi – kommunikative Räume 2), S.&nbsp;173–195 (PDF).
* Paul Zinsli: *Berndeutsche Mundart. Zur räumlichen Gliederung des Berndeutschen.* I: *Berner Staatsbuch. Behörden, Geschichte, Kultur und Volkswirtschaft des Kantons Bern und seiner 30 Amtsbezirke.* 2., erwytereti Uusgaab. Berner Tagblatt, Bern 1957, S.&nbsp;93–114.

## Lueg o

* Bärndütschi Vornäme
* Alemannisch
* Bärn
* Kanton Bärn

## Link
* es Bärndütschlexikon mit mehrere tuusig Wörter
* Höörprooben us der tütsche Schwyz – au us em Bäärnpiet
* Sprachliche Varietäten in der Stadt Bern und was die Sprecher davon halten 
* Beat Siebenhaar, Fredy Stäheli: Stadtberndeutsch – Sprachporträts aus der Stadt Bern
* Edi Muster: My Bärndütsch-Syte (edimuster.ch)
* Bärndütschi Lieder und Hörspiel-Serie (rolandzoss.com)
* ds Chochichästli Orakel (from.ch)
* Dante Alighieri: Di Göttlechi Komödie. D Höll – Der Lüterigsbärg – Ds Paradys. Bärndütsch. 2021 (academia.edu)